Kommissionens forordning (EF) nr. 1965/2002

af 4. november 2002

om ændring af forordning (EF) nr. 1334/2002 om gennemførelsesbestemmelser til Rådets forordning (EF) nr. 1638/98 for så vidt angår EF-finansieringen af aktivitetsprogrammer for erhvervsorganisationer inden for olivensektoren for produktionsårene 2002/03 og 2003/04

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1638/98 af 20. juli 1998 om ændring af forordning nr. 136/66/EØF om oprettelse af en fælles markedsordning for fedtstoffer(1), ændret ved forordning (EF) nr. 1513/2001(2), særlig artikel 4a, stk. 3, første afsnit, andet led,

under henvisning til Rådets forordning (EF) nr. 1873/2002 af 14. oktober 2002 om fastsættelse af grænserne for EF-finansiering af aktivitetsprogrammerne for godkendte erhvervsorganisationer i olivensektoren som fastsat i forordning (EF) nr. 1638/98 og om fravigelse af forordning nr. 136/66/EØF(3), særlig artikel 3, stk. 2, og

ud fra følgende betragtninger:

(1) I Kommissionens forordning (EF) nr. 1334/2002(4) fastsættes for produktionsårene 2002/03 og 2003/04 de bestemmelser vedrørende godkendelse af erhvervsorganisationer inden for olivensektoren og deres aktivitetsprogrammer, som anvendes i forbindelse med den i artikel 4a i forordning (EF) nr. 1638/98 fastsatte EF-finansiering.

(2) I artikel 2 i forordning (EF) nr. 1873/2002 fastsættes lofterne for EF-finansieringen til alle de i artikel 4a i forordning (EF) nr. 1638/98 fastsatte aktiviteter. Kommissionen bør fastsætte lofterne for hvert enkelt aktivitetsområde, så der sikres en ligelig fordeling af midlerne mellem de fire aktivitetsområder, der omhandles i den nævnte artikel.

(3) De frister, der omhandles i artikel 3 i forordning (EF) nr. 1873/2002 bør fastsættes under hensyntagen til vilkårene for ordningens forvaltning.

(4) Forordning (EF) nr. 1334/2002 bør følgelig ændres.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

UDSTEDT FØLGENDE FORORDNING:

Artikel 1

I forordning (EF) nr. 1334/2002 foretages følgende ændringer:

1) Følgende artikel indsættes som artikel 5a:

"Artikel 5a

Fordeling af EF-finansieringen

1. De maksimale EF-finansieringsbeløb, der i produktionsårene 2002/03 og 2003/04 i henhold til artikel 2 i forordning (EF) nr. 1873/2002 kan bevilges til erhvervsorganisationernes støtteberettigede aktiviteter i olivensektoren, kan i den enkelte medlemsstat kumuleres for samtlige programmer som anført i artikel 5 i denne forordning.

2. I hver enkelt medlemsstat anvendes et minimum af den maksimale EF-finansiering i overensstemmelse med artikel 2 i forordning (EF) nr. 1873/2002 til de enkelte aktivitetsområder. Dette minimum er på:

- 15 % til opfølgning og forvaltning i sektoren og på markedet for olivenolie og spiseoliven

- 15 % til miljøforbedrende foranstaltninger i forbindelse med olivenproduktionen

- 15 % til kvalitetsforbedrende foranstaltninger i forbindelse med produktionen af olivenolie og spiseoliven og

- 10 % til foranstaltninger vedrørende sporbarhed, certificering og beskyttelse af kvaliteten af olivenolie og spiseoliven.

3. Hvis den nødvendige EF-finansiering til alle godkendte programmer på et aktivitetsområde i en medlemsstat er mindre end den minimumsgrænse, der er fastsat i stk. 2, afsættes forskellen mellem denne grænse og finansieringen med forbehold af, at bestemmelserne i artikel 3 i forordning (EF) nr. 1873/2002 overholdes, til støtte til olivenolieproduktionen, jf. artikel 5 i forordning nr. 136/66/EØF."

2) I artikel 11:

a) indsættes som stk. 1a:

"1a. Senest den 28. februar 2003 meddeler medlemsstaterne Kommissionen deres beslutninger for hvert enkelt af produktionsårene 2002/03 og 2003/04 vedrørende undtagelsen fra artikel 20d, stk. 1, i forordning nr. 136/66/EØF, jf. artikel 3 i forordning (EF) nr. 1873/2002."

b) stk. 2 affattes således:

"2. Inden den 30. juni 2003 meddeler medlemsstaterne Kommissionen deres beslutninger for hvert enkelt af produktionsårene 2002/03 og 2003/04 vedrørende undtagelsen fra artikel 5, stk. 9, i forordning nr. 136/66/EØF, jf. artikel 3 i forordning (EF) nr. 1873/2002.

Inden den 30. juni 2003 sender medlemsstaterne Kommissionen oplysningerne om de godkendte erhvervsorganisationer i olivensektoren og godkendte aktivitetsprogrammer samt nærmere enkeltheder i forbindelse hermed, opdelt efter producentorganisationstyper som omhandlet i artikel 2 i nærværende forordning og efter regioner, samt oplysninger om de midler, der er tilbageholdt i henhold til artikel 4a, stk. 1, i forordning (EF) nr. 1638/98 for produktionsårene 2002/03 og 2003/04, opdelt efter aktivitetsområde."

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. november 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 4. november 2002.

På Kommissionens vegne

Franz Fischler

Medlem af Kommissionen

(1) EFT L 210 af 28.7.1998, s. 32.

(2) EFT L 201 af 26.7.2001, s. 4.

(3) EFT L 284 af 22.10.2002, s. 1.

(4) EFT L 195 af 24.7.2002, s. 16.